b'\n_START_ARTICLE_\nSami Blomqvist\n_START_SECTION_\nJuniorivuodet\n_START_PARAGRAPH_\nBlomqvist syntyi Ruotsin \xc3\x96rnsk\xc3\xb6ldsvikiss\xc3\xa4 h\xc3\xa4nen is\xc3\xa4ns\xc3\xa4 pelatessa MODO:ssa. Sami Blomqvist aloitti j\xc3\xa4\xc3\xa4kiekkoilun kuitenkin Espoossa ja J\xc3\xa4\xc3\xa4hongan joukkueessa. H\xc3\xa4n siirtyi juniorina sittemmin Espoo Bluesiin, jonka B-nuorten paras pistemies ja maalintekij\xc3\xa4 Blomqvist oli kaudella 2006\xe2\x80\x932007 tehoilla 22+22=44. H\xc3\xa4n jakoi koko B-nuorten SM-sarjan maalip\xc3\xb6rssin kuudennen sijan Ilveksen Matias Soinnun kanssa ja pistep\xc3\xb6rssin kahdeksannen sijan Kiekkoreippaan Topias R\xc3\xa4dyn ja Ilveksen Toni Rajalan kanssa. Blomqvist sijoittui my\xc3\xb6s sarjan j\xc3\xa4\xc3\xa4hyp\xc3\xb6rssiss\xc3\xa4 viidenneksi 105 minuutillaan. H\xc3\xa4n voitti kauden p\xc3\xa4\xc3\xa4tteeksi B-nuorten SM-pronssia._NEWLINE_Kaudella 2007\xe2\x80\x932008 Blomqvist debytoi Bluesin SM-liigajoukkueessa. H\xc3\xa4n pelasi ensimm\xc3\xa4isen SM-liigaottelunsa 22. tammikuuta 2008 Saimaan Palloa vastaan. Blomqvistista tuli debyyttins\xc3\xa4 my\xc3\xb6t\xc3\xa4 kaikkien aikojen toinen kolmannen polven SM-tason j\xc3\xa4\xc3\xa4kiekkoilija Juuso Hietasen j\xc3\xa4lkeen. Ottelu oli h\xc3\xa4nelle kuitenkin kauden ainoa SM-liigassa ja Blomqvist pelasi kautensa viel\xc3\xa4 p\xc3\xa4\xc3\xa4osin Bluesin A-nuorissa, joiden kolmanneksi paras pistemies h\xc3\xa4n oli tehoilla 13+14=27. Toukokuussa 2008 Blomqvist teki kaksivuotisen SM-liigasopimuksen Bluesin kanssa._NEWLINE_My\xc3\xb6s kauden 2008\xe2\x80\x932009 Blomqvist pelasi viel\xc3\xa4 Bluesin A-nuorissa. H\xc3\xa4n pelasi henkil\xc3\xb6kohtaisesti upean kauden tehden A-nuorten SM-liigan kaikkien aikojen runkosarjan yhden kauden maalienn\xc3\xa4tyksen 40 osumallaan. Enn\xc3\xa4tyksen edellinen haltija, HPK:n Kasper Kenig iski 38 osumaa kaudella 2000\xe2\x80\x932001. Blomqvist voitti my\xc3\xb6s ylivoimamaalip\xc3\xb6rssin 16 osumallaan ja jakoi viidell\xc3\xa4 osumallaan voittomaalip\xc3\xb6rssin voiton. H\xc3\xa4n iski 61 tehopistett\xc3\xa4 ja sijoittui sarjan pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain Lukon Juuso Rajala. Blomqvist voitti my\xc3\xb6s A-nuorten SM-liigan kev\xc3\xa4\xc3\xa4n 2009 pudotuspelien piste- ja maalip\xc3\xb6rssin tehoilla 8+8=16. H\xc3\xa4n voitti kauden p\xc3\xa4\xc3\xa4tteeksi A-nuorten Suomenmestaruuden. Blomqvist pelasi kauden aikana kuusi SM-liigaottelua j\xc3\xa4\xc3\xa4den niiss\xc3\xa4 ilman tehopisteit\xc3\xa4. Miesten pelit tulivat Blomqvistille tutuiksi my\xc3\xb6s nelj\xc3\xa4n Mestis-ottelun verran alle 20-vuotiaiden maajoukkueesta.\n_START_SECTION_\nKaudet SM-liigassa\n_START_PARAGRAPH_\nKaudella 2009\xe2\x80\x932010 Blomqvist pelasi SM-liigassa 22 ottelua ja avasi siell\xc3\xa4 pistetilins\xc3\xa4 tehoilla 3+1=4. H\xc3\xa4nen liigauransa avausmaali syntyi 12. marraskuuta 2009 ylivoimalla Rauman Lukkoa vastaan. Blomqvistilt\xc3\xa4 j\xc3\xa4i kuitenkin l\xc3\xa4pimurto SM-liigaan tekem\xc3\xa4tt\xc3\xa4. H\xc3\xa4n pelasi syyskaudella my\xc3\xb6s yhteens\xc3\xa4 17 Mestis-ottelua lainalla Kiekko-Vantaassa sek\xc3\xa4 alle 20-vuotiaiden maajoukkueessa. Blomqvist pelasi kauden aikana my\xc3\xb6s 15 ottelua Bluesin A-nuorissa, joiden paras maalintekij\xc3\xa4 ja kolmanneksi paras pistemies h\xc3\xa4n oli v\xc3\xa4h\xc3\xa4isest\xc3\xa4 ottelum\xc3\xa4\xc3\xa4r\xc3\xa4st\xc3\xa4\xc3\xa4n huolimatta tehoilla 13+10=23._NEWLINE_Huhtikuussa 2010 Blomqvist teki 2+1-vuotisen sopimuksen Pelicansin kanssa. Kausi 2010\xe2\x80\x932011 oli h\xc3\xa4nelle ensimm\xc3\xa4inen ja toistaiseksi ainoa t\xc3\xa4ysi SM-liigassa. Blomqvist aloitti kautensa vahvasti tehden kolmessa ensimm\xc3\xa4isess\xc3\xa4 runkosarjaottelussa yht\xc3\xa4 monta tehopistett\xc3\xa4, mutta h\xc3\xa4n ei lopulta onnistunut vakiinnuttamaan paikkaansa Pelicansin kokoonpanossa. Blomvist onnistui tekem\xc3\xa4\xc3\xa4n kuitenkin SM-liigan yhden kauden piste-enn\xc3\xa4tyksens\xc3\xa4 isketty\xc3\xa4\xc3\xa4n 40 runkosarjaottelussa tehot 4+6=10. H\xc3\xa4n pelasi kauden aikana my\xc3\xb6s viisi ottelua lainalla Heinolan Kiekossa._NEWLINE_Kauden 2011\xe2\x80\x932012 Blomqvist aloitti lainalla Heinolan Peliitoissa (ent. HeKi). Lokakuussa 2011 h\xc3\xa4n k\xc3\xa4vi kahden ottelun verran lainalla Rauman Lukossa. Yhteens\xc3\xa4 Blomqvist pelasi Lukossa ja Pelicansissa 25 SM-liigaottelua, kunnes h\xc3\xa4net lainattiin siirtotakarajalla loppukaudeksi jo Blomqvistin kauden nelj\xc3\xa4nteen seuraan, Vaasan Sportiin. H\xc3\xa4n muodosti kev\xc3\xa4\xc3\xa4ll\xc3\xa4 joukkueessa tehokkaan ketjun Pete Suonp\xc3\xa4\xc3\xa4n ja Jussi Tapion kanssa. Blomqvist voitti kauden p\xc3\xa4\xc3\xa4tteeksi Mestiksen-mestaruuden. Liigakarsinnat vei kuitenkin Tampereen Ilves otteluvoitoin 4\xe2\x80\x931.\n_START_SECTION_\nTanskan kautta Jokipoikiin ja paluu SM-liigaan\n_START_PARAGRAPH_\nBlomqvist siirtyi kaudeksi 2012\xe2\x80\x932013 vuoden mittaisella sopimuksella Tanskan AL-Bank Ligaenissa pelanneeseen Herning Blue Foxiin. Halu palata Suomeen sai h\xc3\xa4net siirtym\xc3\xa4\xc3\xa4n loppukaudeksi Jokipoikiin tammikuussa 2013. Blomqvist muodosti loppukaudella joukkueen ykk\xc3\xb6sketjun Janne Nivan ja Matti J\xc3\xa4rvisen kanssa. H\xc3\xa4n teki runkosarjassa seitsem\xc3\xa4ss\xc3\xa4 ottelussa hienot tehot 7+5=12 ja oli kev\xc3\xa4\xc3\xa4n 2013 pudotuspeleiss\xc3\xa4 Jokipoikien avainpelaajia ja joukkueen paras maalintekij\xc3\xa4 nelj\xc3\xa4ll\xc3\xa4 osumallaan. Jokipojat j\xc3\xa4i lopulta nelj\xc3\xa4nneksi. Saman vuoden kes\xc3\xa4kuussa Blomqvist teki vuoden mittaisen jatkosopimuksen joukkueen kanssa._NEWLINE_Kaudella 2013\xe2\x80\x932014 Blomqvist oli tehoilla 25+32=57 Jokipoikien paras maalintekij\xc3\xa4 ja toiseksi paras pistemies Mikael Ruohomaan j\xc3\xa4lkeen. H\xc3\xa4n jakoi koko Mestiksen pistep\xc3\xb6rssin nelj\xc3\xa4nnen sijan Sportin Lassi Kokkalan kanssa. Blomqvist voitti my\xc3\xb6s Jokipoikien sis\xc3\xa4isen tehotilaston lukemalla +17. Huhtikuussa 2014 h\xc3\xa4n siirtyi try-outille sarjatasoa ylemm\xc3\xa4s Helsingin IFK:hon. Blomqvist sai lopulta joulukuussa loppukauden 2014\xe2\x80\x932015 kattaneen jatkosopimuksen joukkueeseen. H\xc3\xa4n vakiinnutti vihdoin paikkansa SM-liigassa._NEWLINE_Elokuussa 2015 Blomqvist siirtyi kolmen viikon mittaisella try-outille Kalevan Palloon. H\xc3\xa4nen testijaksonsa ei tuottanut kuitenkaan jatkosopimusta. Lokakuussa Blomqvist palasi 22. marraskuuta asti ulottuneella sopimuksella vuotta aiemmin SM-liigaan nousseeseen Vaasan Sportiin paikkaamaan loukkaantumisia. H\xc3\xa4nen sopimukseensa sis\xc3\xa4ltyi my\xc3\xb6s optio loppukaudesta 2015\xe2\x80\x932016, jonka Sport k\xc3\xa4ytti testijakson p\xc3\xa4\xc3\xa4tteeksi. Vain noin kuukautta my\xc3\xb6hemmin joulukuussa Blomqvist teki vuoden mittaisen jatkosopimuksen joukkueen kanssa. Joulukuussa 2016 h\xc3\xa4n ja Sport purkivat sopimuksensa yhteisymm\xc3\xa4rryksess\xc3\xa4, kun molempien osapuolten odotukset Blomqvistin suorituksista eiv\xc3\xa4t t\xc3\xa4yttyneet ja h\xc3\xa4n teki 22 ottelussa vain tehot 1+3=4. Pari p\xc3\xa4iv\xc3\xa4\xc3\xa4 my\xc3\xb6heemmin Blomqvist siirtyi loppukauden sopimuksella Saksan toiseksi korkeimmalle sarjatasolle DEL2-liigan ESV Kaufbeureniin. H\xc3\xa4n oli pudotuspeleiss\xc3\xa4 joukkueen paras pistemies, maalintekij\xc3\xa4 ja sy\xc3\xb6tt\xc3\xa4j\xc3\xa4 tehoilla 5+7=12. Maaliskuun 2017 lopulla Blomqvist teki Kaufbeurenin kanssa vuoden mittaisen jatkosopimuksen._NEWLINE_Kaudella 2017\xe2\x80\x932018 Blomqvist voitti Kaufbeurenin sis\xc3\xa4isen piste- ja maalip\xc3\xb6rssin tehoilla 31+35=66, joilla h\xc3\xa4n sijoittui koko DEL2:n maalip\xc3\xb6rssiss\xc3\xa4 nelj\xc3\xa4nneksi ja pistep\xc3\xb6rssiss\xc3\xa4 kuudenneksi. Blomqvist voitti my\xc3\xb6s joukkueen sis\xc3\xa4isen tehotilaston lukemalla +26. H\xc3\xa4n oli Kaufbeurenin paras pistemies ja maalintekij\xc3\xa4 my\xc3\xb6s pudotuspeleiss\xc3\xa4 tehoilla 5+4=9. Huhtikuussa 2018 Blomqvist teki joukkueen kanssa vuoden mittaisen jatkosopimuksen.\n_START_SECTION_\nMuuta\n_START_PARAGRAPH_\nBlomqvistin puolustajana pelannut is\xc3\xa4 Timo toimi Suomen olympiahopeaa voittaneen joukkueen kapteenina Calgaryssa vuonna 1988 ja h\xc3\xa4n pelasi urallaan my\xc3\xb6s yli 200 NHL-ottelua. Samin isois\xc3\xa4 Paul Blomqvist pelasi 1950-luvulla Karhu-Kissojen SM-sarjajoukkueessa. Samin serkku on golf-pelaaja Minea Blomqvist-Kakko.'